ΚΑΝΟΝΙΣΜΟΣ (ΕΟΚ) αριθ. 2393/71 ΤΟΥ ΣΥΜΒΟΥΛΙΟΥ της 8ης Νοεμβρίου 1971 περί εφαρμογής της συστάσεως της Μικτής Επιτροπής αριθ. 1/71 "περί καθορισμού των μεθόδων διοικητικής συνεργασίας στον τελωνειακό τομέα για τη θέση σε εφαρμογή της συμφωνίας μεταξύ της Ευρωπαϊκής Οικονομικής Κοινότητος και της Ισπανίας"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,

την πρόταση της Επιτροπής,

Εκτιμώντας:

ότι μεταξύ της Ευρωπαϊκής Οικονομικής Κοινότητος και της Ισπανίας(1) υπεγράφη στις 29 Ιουνίου 1970 συμφωνία, η οποία άρχισε να ισχύει την 1η Οκτωβρίου 1970-

ότι δυνάμει του άρθρου 16 παράγραφος 2 του πρωτοκόλλου περί ορισμού της εννοίας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας, πρωτοκόλλου το οποίο αποτελεί αναπόσπαστο μέρος της συμφωνίας αυτής, η Μικτή Επιτροπή διετύπωσε, στις 3 Μαρτίου 1971, την σύσταση αριθ. 1/71 περί καθορισμού των μεθόδων διοικητικής συνεργασίας στο τελωνειακό τομέα για τη θέση σε εφαρμογή της συμφωνίας-

ότι πρέπει να τεθούν σε εφαρμογή στην Κοινότητα τα μέτρα που προβλέπονται από τη σύσταση αυτή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όσον αφορά τις μεθόδους διοικητικής συνεργασίας στον τελωνειακό τομέα για την εφαρμογή της συμφωνίας μεταξύ της Ευρωπαϊκής Οικονομικής Κοινότητος και της Ισπανίας, εφαρμόζονται οι διατάξεις που προβλέπονται από τη σύσταση της Μικτής Επιτροπής αριθ. 1/71 της 3ης Μαρτίου 1971, που προσαρτάται στον παρόντα κανονισμό.

Άρθρο 2

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Νοεμβρίου 1971.

Για το Συμβούλιο

Ο Πρόεδρος

A. MORO

(1) ΕΕ αριθ. Ν 182 της 16.8.1970, σ. 1.

ΣΥΣΤΑΣΗ ΤΗΣ ΜΙΚΤΗΣ ΕΠΙΤΡΟΠΗΣ αριθ. 1/71 περί καθορισμού των μεθόδων διοικητικής συνεργασίας στον τελωνειακό τομέα για τη θέση σε εφαρμογή της συμφωνίας ΕΟΚ - Ισπανίας

Η ΜΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία μεταξύ της Ευρωπαϊκής Οικονομικής Κοινότητος και της Ισπανίας, που υπεγράφη στο Λουξεμβούργο στις 29 Ιουνίου 1970, και ιδίως τον τίτλο I,

το πρωτόκολλο περί ορισμού της εννοίας "καταγόμενα προϊόντα" και περί των μεθόδων διοικητικής συνεργασίας, και ιδίως το άρθρο 16 παράγραφος 2,

Εκτιμώντας:

ότι είναι αναγκαίο, για την καλή λειτουργία της συμφωνίας, να οργανωθεί στενή διοικητική συνεργασία μεταξύ των συμβαλλομένων μερών της συμφωνίας για να εξασφαλισθεί η ορθή και αλληλέγγυος εφαρμογή των τελωνειακών διατάξεων που περιλαμβάνει η συμφωνία, ιδίως δε των διατάξεων του πρωτοκόλλου περί ορισμού της εννοίας των καταγομένων προϊόντων και περί των μεθόδων διοικητικής συνεργασίας,

ΣΥΝΙΣΤΑ ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΟΙΝΟΤΗΤΑ ΚΑΙ ΣΤΗΝ ΙΣΠΑΝΙΑ

να λάβουν, σε ό,τι αφορά, τα απαιτούμενα μέτρα για την εφαρμογή των ακολούθων διατάξεων:

Α. ΚΑΝΟΝΕΣ ΠΕΡΙ ΕΚΔΟΣΕΩΣ ΠΙΣΤΟΠΟΙΗΤΙΚΩΝ ΚΥΚΛΟΦΟΡΙΑΣ Α.Ε.1 I. Ρόλος του εξαγωγέως

1. Υπ' ευθύνη του εξαγωγέως, εναπόκειται σε αυτόν ή στον εξουσιοδοτημένο να υπογράψει τη δήλωση εξαγωγής εκπρόσωπό του να ζητά την θεώρηση ενός πιστοποιητικού κυκλοφορίας.

Η αίτηση αυτή συντάσσεται επί εντύπου Α.Ε.1 συμπληρωμένου δεόντως, σύμφωνα με τις διατάξεις που προβλέπονται στο τίτλο II του πρωτοκόλλου περί του ορισμού της εννοίας των καταγομένων προϊόντων και περί των μεθόδων διοικητικής συνεργασίας καλουμένου εφεξής πρωτοκόλλου, και με τους κανόνες που προβλέπονται στην οπισθία όψη του πρώτου φύλλου αυτού του εντύπου.

2. Ο εξαγωγέας ή ο εκπρόσωπός του επισυνάπτει στην αίτησή του κάθε έγγραφο που να αποδεικνύει ότι τα εξαγόμενα εμπορεύματα δύνανται να τύχουν θεωρήσεως πιστοποιητικού.

II. Ρόλος του τελωνείου

1. Στο τελωνείο της χώρας εξαγωγής εναπόκειται ο έλεγχος της ορθής συμπληρώσεως του εντύπου Α.Ε.1.

Εξακριβώνει ιδίως εάν ο χώρος που προορίζεται για την περιγραφή των εμπορευμάτων έχει συμπληρωθεί κατά τρόπο που να αποκλείει κάθε δυνατότητα δόλιας προσθήκης. Προς το σκοπό αυτό, η περιγραφή των εμπορευμάτων πρέπει να γίνεται χωρίς κενό διάστιχο. Όταν ο χώρος αυτός δεν έχει συμπληρωθεί εξ ολοκλήρου, πρέπει να συρθεί οριζόντια γραμμή κάτω από την τελευταία σειρά και να διαγραφεί το τμήμα που δεν συμπληρώθηκε.

2. Επειδή το πιστοποιητικό κυκλοφορίας Α.Ε.1 αποτελεί αποδεικτικό τίτλο για την εφαρμογή του προτιμησιακού καθεστώτος δασμών και ποσοστώσεων, που προβλέπεται από την συμφωνία, ανήκει στο τελωνείο της χώρας εξαγωγής η ενδελεχής εξακρίβωση της καταγωγής των εμπορευμάτων και ο έλεγχος των λοιπών ενδείξεων του πιστοποιητικού.

III. Εξαγωγή από Κράτος μέλος της Ευρωπαϊκής Οικονομικής Κοινότητος

1. Η θεώρηση του πιστοποιητικού Α.Ε.1 χορηγείται από τις τελωνειακές αρχές ενός Κράτους μέλους της Ευρωπαϊκής Οικονομικής Κοινότητος, όταν τα εξαγόμενα εμπορεύματα δύνανται να θεωρηθούν ως "καταγόμενα προϊόντα" από την Κοινότητα κατά την έννοια του πρωτοκόλλου.

2. Για να εξακριβωθεί εάν πληρούνται οι προϋποθέσεις που προβλέπονται ανωτέρω, το τελωνείο έχει την ευχέρεια να ζητήσει οποιοδήποτε αποδεικτικό έγγραφο ή να διενεργήσει οποιονδήποτε έλεγχο κρίνει χρήσιμο.

3. Η θεώρηση πιστοποιητικού κυκλοφορίας Α.Ε.1 δεν χορηγείται από το τελωνείο του Κράτους μέλους όταν προκύπτει από τα έγγραφα εξαγωγής που προσκομίζονται στο τελωνείο αυτό ότι τα εμπορεύματα, στα οποία αναφέρεται το πιστοποιητικό δεν προορίζονται για την Ισπανία.

IV. Εξαγωγή από την Ισπανία

1. Η θεώρηση του πιστοποιητικού κυκλοφορίας Α.Ε.1 χορηγείται από τις τελωνειακές αρχές της Ισπανίας, όταν τα εξαγόμενα εμπορεύματα δύνανται να θεωρηθούν ως προϊόντα καταγόμενα από την Ισπανία κατά την έννοια του πρωτοκόλλου.

2. Για να εξακριβωθεί εάν πληρούνται οι προϋποθέσεις που προβλέπονται ανωτέρω, το τελωνείο έχει την ευχέρεια να ζητήσει οποιοδήποτε αποδεικτικό έγγραφο ή να διενεργήσει οποιονδήποτε έλεγχο κρίνει χρήσιμο.

3. Η θεώρηση πιστοποιητικού κυκλοφορίας Α.Ε.1 δεν χορηγείται από το τελωνείο της Ισπανίας όταν προκύπτει από τα έγγραφα εξαγωγής που προσκομίζονται στο τελωνείο αυτό ότι τα εμπορεύματα, στα οποία αναφέρεται το πιστοποιητικό, δεν προορίζονται για την Κοινότητα.

V. Μνεία του υποδείγματος του εγγράφου εξαγωγής που χρησιμοποιήθηκε

Στο χώρο των πιστοποιητικών που προορίζεται για το τελωνείο, πρέπει να αναφέρονται η ημερομηνία και το υπόδειγμα ή ο αύξων αριθμός του εγγράφου εξαγωγής, βάσει του οποίου βεβαιούται η ακρίβεια της διασαφήσεως του εξαγωγέως.

VI. Θέση της σφραγίδος του τελωνείου

Η αποτύπωση της σφραγίδος του τελωνείου πρέπει να γίνεται με την βοήθεια σφραγίδος, κατά προτίμηση από χάλυβα.

Τα Κράτη μέλη και η Ισπανία ανακοινώνουν αμοιβαίως, μέσω της Επιτροπής των Ευρωπαϊκών Κοινοτήτων, τα δείγματα των τύπων σφραγίδων που χρησιμοποιούνται από τα τελωνεία.

VII. Έκδοση προσωρινών πιστοποιητικών κυκλοφορίας

1. Όταν τα εξαγόμενα από την Ισπανία εμπορεύματα, των οποίων δεν είναι γνωστός ο οριστικός προορισμός, διέρχονται μέσα από το έδαφος μιας χώρας που δεν μετέχει στη συμφωνία χωρίς η διέλευση αυτή να θεωρείται ότι διακόπτει την απ' ευθείας μεταφορά, ο εξαγωγέας έχει την ευχέρεια να ζητήσει την έκδοση προσωρινού πιστοποιητικού κυκλοφορίας Α.Ε.1.

Στη περίπτωση αυτή, τίθεται μία από τις ακόλουθες ενδείξεις, με ερυθρά μελάνη, επί του πιστοποιητικού κυκλοφορίας, κάτω από την επιγραφή "VORLAUFIG", "PROVISOIRE", "PROVVISORIO", "VOORLOPIG", "PROVISIONAL".

2. Όταν τα εμπορεύματα λάβουν τον οριστικό τους προορισμό, ο εξαγωγέας δύναται να ζητήσει την αντικατάσταση του προσωρινού πιστοποιητικού με οριστικό πιστοποιητικό. Αυτό το πιστοποιητικό δύναται να καλύψει το σύνολο των εμπορευμάτων που περιλαμβάνονται στο προσωρινό πιστοποιητικό ή μόνο το μέρος των εμπoρευμάτων που προορίζονται για ένα Κράτος μέλος. Επίσης, το προσωρινό πιστοποιητικό δύναται ν' αντικατασταθεί από περισσότερα οριστικά πιστοποιητικά, στη περίπτωση που η αποστολή είχε χωρισθεί σε τμήματα προ της φορτώσεως.

3. Η αντικατάσταση του προσωρινού πιστοποιητικού από ένα ή περισσότερα οριστικά πιστοποιητικά πρέπει να ζητηθεί εγγράφως από τον εξαγωγέα. Η αίτηση πρέπει να συνοδεύεται από το προσωρινό πιστοποιητικό και από όλα τα έγγραφα που αποδεικνύουν ότι τα εμπορεύματα διεκινήθησαν με προορισμό ένα Κράτος μέλος.

Η ημερομηνία του οριστικού πιστοποιητικού κυκλοφορίας Α.Ε.1 είναι η ημερομηνία θεωρήσεως του προσωρινού πιστοποιητικού.

VIII. Αντικατάσταση πιστοποιητικών κυκλοφορίας Α.Ε.1 από πιστοποιητικά του ιδίου τύπου

1. Η αντικατάσταση ενός ή περισσοτέρων πιστοποιητικών κυκλοφορίας Α.Ε.1 από ένα ή περισσότερα πιστοποιητικά κυκλοφορίας Α.Ε.1 είναι πάντοτε δυνατή, υπό την προϋπόθεση ότι πραγματοποιείται στο τελωνείο όπου ευρίσκονται τα εμπορεύματα.

2. Όταν το νέο πιστοποιητικό κυκλοφορίας Α.Ε.1 αφορά προϊόντα που εισήχθησαν αρχικώς από ένα Κράτος μέλος ή από την Ισπανία και επανεξάγονται ως έχουν, πρέπει ν' αναφέρει υποχρεωτικώς την χώρα στην οποία είχε εκδοθεί το αρχικό πιστοποιητικό κυκλοφορίας.

IX. Έκδοση εκ των υστέρων πιστοποιητικών κυκλοφορίας

1. Όταν, συνεπεία ακουσίων σφαλμάτων ή παραλείψεων, δεν εζητήθη πιστοποιητικό κυκλοφορίας κατά την εξαγωγή των εμπορευμάτων, το πιστοποιητικό Α.Ε.1 δύναται να εκδοθεί μετά την πραγματική εξαγωγή των εμπορευμάτων, στα οποία αναφέρεται.

Στην περίπτωση αυτή ο εξαγωγέας οφείλει:

- να υποβάλει γραπτή αίτηση περί αυτού, αναφέρων το είδος του εμπορεύματος, την ποσότητά του, το είδος της συσκευασίας του και τα σημεία που φέρει, καθώς επίσης και τον τόπο και την ημερομηνία της αποστολής,

- να βεβαιώσει ότι δεν είχε εκδοθεί πιστοποιητικό κυκλοφορίας Α.Ε.1 κατά την εξαγωγή του εμπορεύματος περί του οποίου πρόκειται, διευκρινίζων τις αιτίες,

- να προσαρτήσει έντυπο πιστοποιητικού Α.Ε.1 δεόντως συμπληρωμένο και υπογεγραμμένο.

2. Το τελωνείο δεν δύναται να προβεί στην έκδοση εκ των υστέρων πιστοποιητικού κυκλοφορίας Α.Ε.1 παρά μόνο αφού εξακριβώσει ότι οι ενδείξεις που περιέχονται στην αίτηση του εξαγωγέως είναι σύμφωνες με τις ενδείξεις του αντίστοιχου φακέλλου.

Τα πιστοποιητικά κυκλοφορίας Α.Ε.1 που εκδίδονται εκ των υστέρων πρέπει να περιέχουν μία από τις ακόλουθες ενδείξεις, με ερυθρά μελάνη: "NACHTRAGLICH ERTEILT", "DELIVRE A POSTERIORI", "RILASCIATO A POSTERIORI", "AFGEGEVEN A POSTERIORI", "EXPEDIDO CON POSTERIORIDAD".

3. Το τελωνείο δεν δύναται να προβεί στην έκδοση εκ των υστέρων του πιστοποιητικού κυκλοφορίας Α.Ε.1 όταν τα εμπορεύματα έχουν σαν προορισμό το έδαφος ενός των συμβαλλομένων μερών μετά την πραγματική εξαγωγή τους.

X. Έκδοση αντιγράφου

Στη περίπτωση κλοπής, απωλείας ή καταστροφής ενός πιστοποιητικού κυκλοφορίας Α.Ε.1, ο εξαγωγέας δύναται να ζητήσει από το τελωνείο που το εξέδωσε την έκδοση αντιγράφου, το οποίο συντάσσεται βάσει των εγγράφων εξαγωγής που ευρίσκονται στην κατοχή του τελωνείου. Το αντίγραφο που εκδίδεται κατ' αυτό τον τρόπο πρέπει να περιέχει μία από τις ακόλουθες ενδείξεις, με ερυθρά μελάνη: "DUPLIKAT", "DUPLICATA", "DUPLICATO", "DUPLICAAT", "DUPLICADO".

Το αντίγραφο ισχύει από της ημερομηνίας θεωρήσεως του πρωτοτύπου πιστοποιητικού Α.Ε.1.

Β. ΠΡΟΥΠΟΘΕΣΕΙΣ ΧΡΗΣΙΜΟΠΟΙΗΣΕΩΣ ΤΟΥ ΠΙΣΤΟΠΟΙΗΤΙΚΟΥ ΚΥΚΛΟΦΟΡΙΑΣ Α.Ε.1 I. Απ' ευθείας μεταφορά των εμπορευμάτων

1. Θεωρούνται ως μεταφερόμενα απ' ευθείας τα εμπορεύματα, των οποίων η μεταφορά πραγματοποιείται χωρίς την μεσολάβηση άλλων εδαφών πλην εκείνων των συμβαλλομένων μερών.

Εν τούτοις, δεν θεωρούνται ότι διακόπτουν την απ' ευθείας μεταφορά:

α) οι προσωρινές προσορμίσεις σε λίμνες που ευρίσκονται σε άλλα εδάφη, πλην εκείνων των συμβαλλομένων μερών-

β) οι μεταφορτώσεις σε τέτοιους λιμένες, όταν είναι αποτέλεσμα ανωτέρας βίας ή είναι συνέπεια θαλασσίων συμβάντων-

γ) η μεσολάβηση άλλων εδαφών πλην των εδαφών των συμβαλλομένων μερών ή η μεταφόρτωση εντός των άλλων αυτών εδαφών, όταν η διέλευση μέσω των εδαφών τούτων ή η μεταφόρτωση πραγματοποιείται υπό την κάλυψη ενός μόνο τίτλου μεταφοράς εκδιδομένου σε ένα Κράτος μέλος ή στην Ισπανία-

δ) η μεσολάβηση του εδάφους της Πορτογαλίας, όταν η διέλευση από το έδαφος αυτό, πραγματοποιουμένη για γεωγραφικούς λόγους, οφείλεται στην αναγκαιότητα της εκφορτώσεως ή της φορτώσεως των εμπορευμάτων στους λιμένες της Λισαβώνος και του Πορτό.

2. Κατά την διέλευση από το έδαφος της Πορτογαλίας που προβλέπεται στην παράγραφο 1 περίπτωση δ), τα εμπορεύματα πρέπει να παραμείνουν υπό την επίβλεψη των τελωνειακών αρχών της Πορτογαλίας και να μη υποβληθούν στις διατυπώσεις εισαγωγής στην χώρα αυτή, ούτε και να εισπραχθούν επ' αυτών δασμοί και φορολογικές επιβαρύνσεις ισοδυνάμου αποτελέσματος.

Κατά την παραμονή τους στην Πορτογαλία, δεν δύνανται να αποτελέσουν αντικείμενο παρά μόνο συνήθων εργασιών που αποβλέπουν στην εξασφάλιση της διατηρήσεώς τους ως έχουν.

3. Η πλήρωση των προϋποθέσεων αυτών αποδεικνύεται με την προσκόμιση βεβαιώσεως που εκδίδεται από τις τελωνειακές αρχές της Πορτογαλίας και περιέχει:

- ακριβή περιγραφή του εμπορεύματος,

- την ημερομηνία φορτώσεως ή εκφορτώσεως των εμπορευμάτων με ένδειξη των αντιστοίχων πλοίων,

- βεβαίωση των περιστάσεων, κάτω από τις οποίες πραγματοποιήθηκε η παραμονή των εμπορευμάτων.

Όταν καθίσταται αδύνατη η προσκόμιση της βεβαιώσεως αυτής, το τελωνείο λαμβάνει υπόψη κάθε αποδεικτικό έγγραφο που θα του υποβληθεί.

II. Αποδοχή των πιστοποιητικών κυκλοφορίας πέραν της προθεσμίας καταθέσεως

Τα πιστοποιητικά κυκλοφορίας Α.Ε.1 που κατατίθενται στο τελωνείο της χώρας εισαγωγής μετά την λήξη της προθεσμίας καταθέσεως που προβλέπεται στο άρθρο 9 του πρωτοκόλλου, δύνανται να γίνουν αποδεκτά προς το σκοπό της εφαρμογής του προτιμησιακού καθεστώτος, όταν η παραβίαση της προθεσμίας οφείλεται σε περίπτωση ανωτέρας βίας ή σε εξαιρετικές περιστάσεις.

Πέραν των περιπτώσεων αυτών, το τελωνείο της χώρας εισαγωγής δύναται να αποδεχθεί τα πιστοποιητικά κυκλοφορίας, όταν τα εμπορεύματα έχουν προσκομισθεί σε αυτό προ της λήξεως της προθεσμίας αυτής.

III. Αποδοχή πιστοποιητικών κυκλοφορίας, τα στοιχεία των οποίων δεν ανταποκρίνονται προς τα εισαγόμενα εμπορεύματα

Μικρές διαφορές μεταξύ των ενδείξεων που περιλαμβάνονται στο πιστοποιητικό κυκλοφορίας Α.Ε.1 και των ενδείξεων που περιέχονται στα έγγραφα που κατατίθενται στο τελωνείο για την τήρηση των διατυπώσεων εισαγωγής των εμπορευμάτων, δεν συνεπάγονται αυτοδικαίως το ανεφάρμοστο του εν λόγω πιστοποιητικού, εάν αποδειχθεί ότι τούτο ανταποκρίνεται προς τα προσκομισθέντα εμπορεύματα.

Γ. ΕΛΕΥΘΕΡΕΣ ΖΩΝΕΣ Τα Κράτη μέλη και η Ισπανία λαμβάνουν κάθε αναγκαίο μέτρο ώστε ν' αποφεύγεται τα εμπορεύματα που ανταλλάσσονται υπό την κάλυψη πιστοποιητικού κυκλοφορίας Α.Ε.1 και τα οποία, κατά τη μεταφορά τους παραμένουν σε μία ελεύθερη ζώνη που ευρίσκεται επί του εδάφους τους, να είναι αντικείμενο αντικαταστάσεων ή εργασιών άλλων από τις συνήθεις εργασίες που αποβλέπουν στην εξασφάλιση της διατηρήσεώς τους ως έχουν.

Δ. ΤΑΧΥΔΡΟΜΙΚΕΣ ΑΠΟΣΤΟΛΕΣ (ΠΕΡΙΛΑΜΒΑΝΟΜΕΝΩΝ ΚΑΙ ΤΩΝ ΤΑΧΥΔΡΟΜΙΚΩΝ ΔΕΜΑΤΩΝ) I. Το έντυπο Α.Ε.2 χρησιμοποιείται για τις ταχυδρομικές αποστολές (περιλαμβανομένων και των ταχυδρομικών δεμάτων) μέχρι της αξίας των 1 000 λογιστικών μονάδων κατ' αποστολή.

II. Υπό την ευθύνη του εξαγωγέως, εναπόκειται σε αυτόν ή τον εκπρόσωπό του η συμπλήρωση και η υπογραφή των δύο φύλλων του εντύπου Α.Ε.2.

Εάν τα εμπορεύματα που περιλαμβάνονται στην αποστολή έχουν αποτελέσει ήδη αντικείμενο ελέγχου στην χώρα εξαγωγής, από πλευράς του ορισμού της εννοίας "καταγόμενα προϊόντα" ή "προϊόντα καταγωγής", ο εξαγωγέας δύναται ν' αναφέρει στην επιγραφή "παρατηρήσεις" του εντύπου Α.Ε.2 (φύλλο 1) τα στοιχεία του ελέγχου αυτού.

III. Ο εξαγωγέας αναγράφει, είτε στην πράσινη ετικέτα υπόδειγμα C1 ή επί της δηλώσεως C2 ή C2M, είτε στην επιγραφή "παρατηρήσεις" της τελωνειακής διασαφήσεως CP3 ή CP3M, τη μνεία "Α.Ε.2" συνοδευομένη από τον αριθμό σειράς του εντύπου Α.Ε.2 που χρησιμοποιήθηκε.

Αναγράφει επίσης αυτή τη μνεία και αυτό τον αριθμό επί του τιμολογίου που αναφέρεται στα περιλαμβανόμενα στην αποστολή εμπορεύματα.

Ε. ΜΙΚΡΟΑΠΟΣΤΟΛΕΣ ΚΑΙ ΠΡΟΣΩΠΙΚΕΣ ΑΠΟΣΚΕΥΕΣ Απαλλάσσονται της υποχρεώσεως καταθέσεως πιστοποιητικού κυκλοφορίας Α.Ε.1, της συντάξεως εντύπου Α.Ε.2 τα μικροδέματα που απευθύνονται σε ιδιώτες και οι προσωπικές αποσκευές των ταξιδιωτών, υπό την επιφύλαξη ότι πρόκειται περί εισαγωγών που ανταποκρίνονται στις προϋποθέσεις που προβλέπονται στο άρθρο 15 του πρωτοκόλλου.

ΣΤ. ΕΚ ΤΩΝ ΥΣΤΕΡΩΝ ΕΛΕΓΧΟΣ ΤΩΝ ΠΙΣΤΟΠΟΙΗΤΙΚΩΝ ΚΥΚΛΟΦΟΡΙΑΣ Α.Ε.1 Η ΤΩΝ ΕΝΤΥΠΩΝ Α.Ε.2 I. Ο εκ των υστέρων έλεγχος των πιστοποιητικών κυκλοφορίας Α.Ε.1 ή των εντύπων Α.Ε.2 γίνεται δειγματοληπτικώς ή όταν το τελωνείο της χώρας εισαγωγής έχει αμφιβολίες που βασίζονται ως προς την γνησιότητα του εγγράφου ή την ακρίβεια των πληροφοριών περί της πραγματικής καταγωγής του εμπορεύματος περί του οποίου πρόκειται ή ορισμένων συστατικών του.

II. Για την εφαρμογή της προηγουμένης παραγράφου, το τελωνείο της χώρας εισαγωγής αποστέλλει ξανά το πιστοποιητικό κυκλοφορίας Α.Ε.1 ή το φύλλο 1 του εντύπου Α.Ε.2 στο τελωνείο της χώρας εξαγωγής, επισημαίνοντας τους ουσιαστικούς ή τυπικούς λόγους που δικαιολογούν την έρευνα. Επισυνάπτει στο φύλλο 1 του εντύπου Α.Ε.2 το τιμολόγιο, εφ' όσον έχει υποβληθεί, ή αντίγραφο αυτού και παρέχει κάθε πληροφορία που έχει στην διάθεσή του και που δημιουργεί τη σκέψη ότι οι μνείες που αναφέρονται στο πιστοποιητικό περί του οποίου πρόκειται ή έντυπο είναι ανακριβείς.

Εάν το τελωνείο αποφασίσει ν' αναστείλει την εφαρμογή των διατάξεων της συμφωνίας αναμένοντας τα αποτελέσματα του ελέγχου, το τελωνείο της χώρας εισαγωγής επιτρέπει την παράδοση των εμπορευμάτων στον εισαγωγέα υπό την επιφύλαξη της λήψεως των συντηρητικών μέτρων που κρίνονται ως αναγκαία.

III. Τα αποτελέσματα του εκ των υστέρων ελέγχου γνωστοποιούνται, το συντομώτερο στο τελωνείο της χώρας εισαγωγής. Πρέπει να καθιστούν δυνατή την διαπίστωση αν το αμφισβητούμενο πιστοποιητικό ή έντυπο δύναται να εφαρμοσθεί επί των πράγματι εξαχθέντων εμπορευμάτων και αν τα εμπορεύματα αυτά δύνανται πράγματι να τύχουν της εφαρμογής του προτιμησιακού καθεστώτος.

IV. Όταν οι αμφισβητήσεις αυτές δεν κατέστη δυνατό να ρυθμισθούν μεταξύ του τελωνείου της χώρας εισαγωγής και του τελωνείου της χώρας εξαγωγής, ή όταν δημιουργούν πρόβλημα ερμηνείας του πρωτοκόλλου, υποβάλλονται στη Μικτή Επιτροπή.

V. Για τον εκ των υστέρων έλεγχο του πιστοποιητικού κυκλοφορίας Α.Ε.1, τα έγγραφα εξαγωγής ή τα αντίγραφα των πιστοποιητικών κυκλοφορίας που επέχουν θέση εξαγωγικών εγγράφων πρέπει να φυλάσσονται για δύο έτη από το τελωνείο της χώρας εξαγωγής.

Έγινε στις Βρυξέλλες, στις 2 Μαρτίου 1971.

Για την Μικτή Επιτροπή

Ο Πρόεδρος

A. ULLASTRES